Primarul oraşului dâmbovițean Pucioasa, Constantin Ana, a semnat iniţiativa „Fără penali în funcțiile publice”, declarând că s-a speriat de ”această ură împotriva PSD”. “Nu înseamnă că sunt mai puțin PSD-ist că am semnat”, a spus edilul.





Primarul din Pucioasa, Constantin Ana, a declarat, luni, corespondentului Mediafax, că a fost contactat de patru tineri care strângeau semnături pentru iniţiativa „Fără penali în funcțiile publice” și s-a întâlnit cu ei la sediul Primăriei, unde a semnat iniţiativa.





Întrebat ce l-a determinat să facă acest gest, primarul a spus că a fost motivat de “această dezbinare între PSD și tinerii care protestează împotriva noastră (PSD n.r.). Eu am vrut să fiu un liant. Interesul nostru e comun, vrem toți o țară normală, să devenim o țară unită. Am fost speriat de această ură împotriva PSD”.





Ana a precizat că nu a fost “certat” de conducerea partidului.





“Nu înseamnă că sunt mai puțin PSD-ist că am semnat. E un gest de normalitate. Și noi suntem oameni, nu maimuțe. Și noi, PSD-iștii tineri, suntem interesați de viitorul acestei țări. Nu am avut un interes personal. În nicio clipă nu mi-a fost teamă că mi se va reproșa ceva din partea conducerii partidului”, a declarat Constantin Ana.





Constantin Ana are 40 de ani și de 21 de ani este membru PSD.